钦定古今图书集成/历象汇编/乾象典/第002卷 > 明阳玛诺天问略 > 二十四气日轮距赤道远近图
## 钦定古今图书集成/历象汇编/乾象典/第002卷 > 明阳玛诺天问略 > 二十四气日轮距赤道远近图

### 二十四气日轮距赤道远近图说

如右图，甲乙为赤道，丙丁为冬夏二至，距赤道二十三度半。假如日轮在春分，则于赤道无距度；自春分至清明，则日行十五度，而其距度非十五度，乃六度十九分也；自立夏至小满，此十五日之间，其远非六度，而为四度也；自芒种至夏至，亦非四度，而为一度弱也。故近交差多，近至差少，而其差非同也。欲知每节气及每日日躔黄道距赤道几何度分，依上图可得焉。假如清明初日，日距赤道度分，上是清明初度，下是白露初度，两界相对，次用一线或界尺，隐取两界，循直线视所当丙丁线，度分得六度，因知清明、白露初日，日距赤道六度也。又清明五日、处暑十日，其离甲乙赤道亦同，故捡取清明五度、处暑十度为两界次，依法视于丙丁得七度强，即其距度也。馀仿此。